Clemens pater familias conditor noster non solum eos, qui a puericia fideliter in vinea sua, sancta scilicet Ecclesia, laborant, mercede non privat, verum etiam eos, qui sero venientes, hoc est, jam senio gravati in eadem devote vivere student, denario beatitudinis æternæ remunerat. Divino itaque respectu Humbertus de Bigorna, in senectute mundo renuncians, Besuense Monasterium devota mente petiit, ac eidem Cœnobio quatuor falces prati, tres aput sanctum Martinum Bellimontis, et unam aput Lisseiacum contulit. Dedit etiam mansum apud villam Casotum, et campum trium jugerum inter Albiniacum, et castrum Montis-Sialionis. Hanc elemosynam ipse Humbertus, et fratres ejus Rodulfus, et Milo, et Poncius nepos eorum, sancto Petro Besuensi super altare librum ponentes, dederunt. Signum Widrici Abbatis, Gunterii Capellani. Ricardi Præpositi Willelmi famuli, Petri Pauliaci, Widonis, et Petri Cocci.